ঊনবিংশ শতাব্দীর ফরাসি গণিতজ্ঞ পিয়ের-সিমো লাপ্লা বলেছিলেন, ‘‘সব সংখ্যা মাত্র দশটা চিহ্ন দিয়ে প্রকাশের বুদ্ধিমান কৌশল ভারত আমাদের শিখিয়েছে। এ এক বিশাল এবং গুরুত্বপূর্ণ আবিষ্কার। অথচ এত সরল যে, আমরা এর তাৎপর্য ভুলে থাকি। এটা দরকারি উদ্ভাবনের প্রথম সারিতে পড়ে। এর বিশালতা বেশি করে উপলব্ধি করা যায় এটা ভাবলে যে, আদিকালের দুই দিকপাল আর্কিমিদিস এবং অ্যাপোলোনিয়াসের মাথায়ও এটা আসেনি।’’ গণিতের ইতিহাসবিদ জর্জ ইফরা-র মন্তব্য আরও গভীর, আরও প্রশংসাসূচক। ‘দি ইউনিভার্সাল হিস্ট্রি অব নাম্বার্স: ফ্রম প্রিহিস্ট্রি টু দি ইনভেনশন অব কমপিউটার্স’ গ্রন্থে তিনি লিখেছেন, ‘এখন যেহেতু আমরা কাহিনিটার বাইরে দাঁড়িয়ে পিছন ফিরে তাকাতে পারি, তাই আমাদের মনে হয় সংখ্যা লেখার ওই পদ্ধতি মানুষের ইতিহাসে এক বিরাট ব্যাপার। এত বড় ব্যাপার যে, তার তুলনা হতে পারে আগুন আবিষ্কার, কৃষিকাজ প্রবর্তন, লেখা উদ্ভাবন, চাকা বানানো এবং স্টিম ইঞ্জিন আবিষ্কারের সঙ্গে।’